
    545400 SIGHIŞOARA
Str. Muzeului nr.7, Tel./Fax 0265 - 771278

H O T Ă R Â R E A   NR. 102
                                                              din 26 aprilie 2018
privind folosința cu titlu gratuit a sălii mici de sport a Școlii Gimnaziale „Miron Neagu” Sighișoara, de către Asociația Clubul Sportiv „Box Club Stejarul” pentru antrenamente şi desfăşurarea galelor de box

 
Consiliul Local al Municipiului Sighişoara, întrunit în ședință ordinară, 
Luând act de proiectul de hotărâre şi referatul de aprobare al Primarului municipiului, în calitate de iniţiator, înregistrat cu nr. 9.902/10.04.2018, calitate conferită de prevederile art. 33 din Legea nr. 393/2004 privind Statutul aleşilor locali, cu modificările şi completările ulterioare, coroborat cu prevederile art. 45 alin. (6) din Legea nr. 215/2001, Legea administraţiei publice locale, republicată, cu modificările şi completările ulterioare;

Având în vedere adresa înregistrată la Municipiul Sighișoara cu nr. 6.871/18.03.2018, prin care Asociația Clubul Sportiv „Box Club Stejarul” Daneș solicită, folosința cu titlu gratuit, a sălii mici de sport a Școlii Gimnaziale „Miron Neagu” Sighișoara, necesară în vederea efectuării antrenamentelor sportive ale unei grupe de elevi sighișoreni și în vederea pregătirii ulterioare a unei gale de box;

Având în vedere că sportul contribuie la sănătatea şi dezvoltarea armonioasă a tinerilor, iar evenimentele sportive din Sighişoara reprezintă modalităţi eficiente de promovare;

Având în vedere că desfășurarea unei gale de box este un prilej de a face auzit numele Sighişoarei în contexte pozitive, de natură să aducă un beneficiu de imagine foarte greu de obţinut prin alte instrumente, mult mai costisitoare, de marketing și, de aceea, au nevoie de susţinere materială  din partea oraşului; 

Având în vedere că Asociația Clubul Sportiv „Box Club Stejarul” Daneș, de la începutul desfășurării activității, a obținut rezultate foarte bune, printre care cel mai de seamă fiind un titlu de campion național în 2015; 

Având în vedere prevederile art. 858 - 870, art. 874 şi art. 875 din Legea nr. 287/2009 privind Codul civil, republicat, cu modificările şi completările ulterioare;

Având în vedere prevederile Legii nr. 213/1998 privind bunurile proprietate publică, cu modificările şi completările ulterioare;

Având în vedere prevederile art. 124 din Legea nr. 215/2001, Legea administraţiei publice locale, republicată, cu modificările şi completările ulterioare, potrivit cărora: „consiliile locale şi consiliile judeţene pot da în folosinţă gratuită, pe termen limitat, bunuri mobile şi imobile proprietate publică sau privată locală ori judeţeană, după caz, persoanelor juridice fără scop lucrativ, care desfăşoară activitate de binefacere sau de utilitate publică ori serviciilor publice”;

Având în vedere prevederile Legii nr. 69/2000, Legea educaţiei fizice şi sportului, cu modificările şi completările ulterioare și cele ale Hotărârii Guvernului nr. 884/2001 pentru aprobarea Regulamentului de punere în aplicare a dispoziţiilor Legii educaţiei fizice şi sportului nr. 69/2000;
Având în vedere Raportul de specialitate cu nr. 9.901/10.04.2018 al Arhitectului Șef și al Direcţiei Administrarea Patrimoniului, prin care se propune şi se justifică folosința cu titlu gratuit a sălii mici de sport a Școlii Gimnaziale „Miron Neagu” de către Asociația Clubul Sportiv „Box Club Stejarul” Daneș, pentru efectuarea antrenamentelor sportive ale unei grupe de elevi sighișoreni în vederea pregătirii ulterioare a unei gale de box, îndeplinindu-se prevederile legale în acest sens;
Având în vedere avizele favorabile ale comisiilor de buget, urbanism, comerț și socială;
În temeiul prevederilor art. 36 alin. (2) lit. ”c” şi “d”, alin. (5) lit. ”a”, alin. (6) lit. ”a” pct. 6, alin. (9), art. 45 alin. (3), art. 115 alin. (1) lit. ”b” şi a art. 124 din Legea nr. 215/2001, Legea administraţiei publice locale, republicată, cu modificările şi completările ulterioare,

H O T Ă R Ă Ş T E:
Art. 1. (1) Se aprobă folosinţa cu titlu gratuit a sălii mici de sport a Școlii Gimnaziale „Miron Neagu” Sighișoara, de către Asociația Clubul Sportiv „Box Club Stejarul” Daneș, în perioada 01.05.2018- 31.12.2018, pentru efectuarea antrenamentelor sportive ale unei grupe de elevi sighișoreni și în vederea pregătirii ulterioare a unei gale de box. 

(2) Antrenamentele vor avea loc de trei ori pe săptămână, câte două ore după-amiaza, astfel încât, să nu se perturbe activitatea desfășurată de şcoală.

(3) Programarea antrenamentelor sportive şi a galelor de box, care se vor desfăşura în sala mică de sport a Școlii Gimnaziale „Miron Neagu” Sighișoara, se va face de comun acord de către directorul Școlii Gimnaziale „Miron Neagu” Sighișoara împreună cu reprezentantul legal al Asociației Clubul Sportiv „Box Club Stejarul” Daneș, ținând cont de faptul că nu trebuie să se perturbe activităţile instructiv-educative desfășurate de școală. 

Art. 2. Se încredinţează cu ducerea la îndeplinire a prevederilor prezentei hotărâri, Primarul Municipiului Sighişoara, Arhitectul Șef, Direcţia Administrarea Patrimoniului, Școala Gimnazială „Miron Neagu” Sighișoara și Asociația Clubul Sportiv „Box Club Stejarul” Daneș.

Art. 3. Prin grija Secretarului Municipiului Sighişoara, doamna Anca Bizo, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.sighişoara.org.ro.
PREŞEDINTE DE ŞEDINŢĂ,

  

          Toth Tivadar         

                                Contrasemnează/Avizat pentru legalitate

                   SECRETAR,



                     Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;
  1 ex. Viceprimar;

  1 ex. Secretar;
  1 ex. Arhitectul Șef;

  2 ex. Direcția Administrarea Patrimoniului;

  1 ex. Școala Gimnazială ,,Miron Neagu” Sighișoara;

  1 ex. Asociația Clubul Sportiv ,,Box Club Stejarul” Daneș.
11 ex.
B.A. 

